**Curg pterozauri călători pe timpuri**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin orologiul razelor solare

curg pterozauri călători pe timpuri;

Își proiectează umbre pe nisipuri

cu-aripile de vânt - epoci hoinare.

Și îi petrec privirii mele mute

cu gândul adâncit în scurta-mi clipă,

cum se rotesc, se-mprăștie și țipă

sătui de universuri revolute.

M-aș înălța și eu pe promontorii,

să lunec spre văzduh, scârbit de lume,

și sfredelind oglinzile albastre,

m-aș scufunda prin valuri iluzorii,

să iscodesc cărările de spume

și să mă pierd genunilor sihastre.